Константин Случевски
Видях как погребват и мене…

Превод от руски: Добромир Тонев, —

chitanka.info

Видях как погребват и мене.

Високите свещи горяха,

кадеше сънливият дякон,

хористи прегракнали пяха.

Лежах върху мека възглавка,

а те в моя чест — на колене.

Молитвата свърши и всички

роднини простиха се с мене.

Жена ми в безумие странно

челото ми милваше бледа

и тайно, прикрита зад крепа,

си шепнеше със братовчеда.

Сестрите, печалните братя

(неведома същност човешка!)

при срещата с дяла ридаха,

но с горест не толкова тежка.

Във размисъл свъсили вежди,

тук мойте кредитори бяха

и мътно, и диво, и страшно

очите на всички горяха.

Слуги зад вратата скърбяха,

загубили свойта заплата;

подпухнал, тъй както тестото,

кръжеше готвачът с тавата…

Пирогът е вкусен. Зарити

са мойте безропотни кости.

На пищния помен преяждат

роднини, лакеи и гости.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.